Kritikken har haglet ned over Aalborg Kommune, efter man for et års tid siden indførte tidsbegrænset parkering på 30 minutter i hele byen - både fra de handlende og fra bilisterne, og det får nu kommunen til at lave ordningen om. - I samråd med især Cityforeningen og de handlende i midtbyen har vi fundet frem til, at korttidsparkering på en time er mere hensigtsmæssig end 30-minutters parkeringen. Mange har oplevet, at det har været en udfordring at nå et ærinde på kun 30 minutter - både i forhold til, hvis de skulle nå et ærinde i butikkerne eller nå en tid - for eksempel hos lægen. Derfor ændrer vi nu på korttidsparkeringen, så bilisterne kan parkere en time gratis på korttids-parkeringspladserne i Aalborg. Dermed håber vi, at den nye ordning imødekommer bilisternes behov, siger Hans Henrik Henriksen, rådmand i By- og Landskabsforvaltningen. I løbet af december måned udskiftes skiltene med den tidsbegrænsede parkering, så bilisterne opfordres til holde godt øje med skiltene og parkere efter skiltningens anvisninger.

Referat:
De udskældte halvtimes parkeringsskilte i Aalborg midtby skiftes ud, når tiden forlænges til det dobbelte.